Նիկոլայ Սկլիֆոսովսկի

Նիկոլայ Վասիլյևիչ Սկլիֆոսովսկի (, ), ռուս բժիշկ՝ վիրաբույժ և ֆիզիոլոգ, պրոֆեսոր։ Հեղինակել է բազմաթիվ աշխատություններ, որոնք վերաբերում են որովայնի խոռոչի ռազմադաշտային վիրաբուժությանը։ Եղել է Սանկտ-Պետերբուրգի Կայսերական կլինիկական ինստիտուտի տնօրենը։

 Կենսագրություն 
մինի|150px|Մոլդովայի նամականիշ, 2006
Ծնվել է 1836 թվականի ապրիլի 6-ին Ռուսական կայսրության Խերսոնի նահանգում՝ Դուբոսարի քաղաքի մոտ տեղակայված խուտորում (այժմ՝ չճանաչված Մերձդնեստրի Մոլդովական Հանրապետության կազմի մեջ)։ Միջնակարգ կրթությունը ստացել է Օդեսայում՝ №2 գիմնազիայում, որն ավարտել է արծաթե մեդալով։ 1859 թվականին ավարտել է Մոսկվայի համալսարանի բժշկական ֆակուլտետը և անմիջապես ստանձնել Օդեսայի քաղաքային հիվանդանոցի վիրաբուժական բաժանմունքի ղեկավարի պաշտոնը։

1863 թվականին, Խարկովում, ստացել է բժշկության դոկտորի գիտական աստիճան՝ «Հարարգանդային արյունային ուռուցքի մասին» դիսերտացիայի համար։ 1866-1867 թվականներին աշխատել է Գերմանիայում՝ պրուսական բանակում, ապա Ֆրանսիայում՝ Նելատոնի կլինիկայում, հետո՝ Անգլիայում։ Վերադառնալով Ռուսաստան թողարկել է բազմաթիվ աշխատություններ, ինչի շնորհիվ 1870 թվականի սկզբին հրավիրվել է Կիևի համալսարանի վիրաբուժության ամբիոն։

1878 թվականին տեղափոխվել է Մոսկվա, աշխատել մի քանի վիրաբուժական կլինիկաներում։ 1893-ին հրավիրվել է Սանկտ-Պետերբուրգ՝ զբաղեցնելու Կայսերական կլինիկական ինստիտւտի (այժմ՝ Հետբուհական կրթության բժշկական ակադեմիա) տնօրենի պաշտոնը։

Կյանքի վերջին տարիները ապրել է Յակովցիի իր կալվածքում (Պոլտավայի մոտ)։ Մահացել է 1904-ին՝ ինսուլտից։

 Նշանակություն 
Սկլիֆոսովսկին իր ռազմաբժշկական գործունեության ընթացքում մասնակցել է մի շարք պատերազմների․ ավստրո-պրուսական (1866-68), ֆրանս-պրուսական (1870-1871), Բալկանյան (1876) և ռուս-թուրքական (1877-1878)։ Ռազմական գործողությունների ժամանակ նա աշխատել է վիրակապական կետերում՝ որպես ռազմադաշտային վիրաբույժ, վիրաբույժ-կոնսուլտանտ, ռուսական բանակի առաջատար վիրաբույժ։

Օգտագործելով իր բժշկական մեծ հեղինակությունը՝ նա նախաձեռնել է կլինիկական ավանի ստեղծումը Դեվիչյե Պոլեում, որը բավականին մեծ ներդրում է ունեցել Ռուսաստանում վիրաբուժության զարգացման գործում։

Շարունակելով Ն․ Պիրոգովի գործը՝ Սկլիֆոսովսկին նպաստել է անտիսեպտիկայի զարգացմանն ու տարածմանը սկզբում Մոսկվայում, ապա՝ ողջ Ռուսաստանում։

Հեղինակ է ավելի քան 70 բժշկական աշխատությունների, որոնք հիմնականում վերաբերում են ռազմական բժշկությանը՝ հատկապես, ռազմադաշտային վիրաբուժությանը, ռազմասանիտարական գործին։

 Հիշատակ 
 Սկլիֆոսովսկու անունն է կրում Մոսկվայի շտապ օգնության քաղաքային գիտահետազոտական ինստիտուտըՇտապ օգնության ինստիտուտի պաշտոնական կայք։
 2006-ին Մոլդովայում թողարկվել է Նիկոլայ Սկլիֆոսովսկուն նվիրված նամականիշ։

 Ծանոթագրություններ 

 Արտաքին հղումներ 
 Սկլիֆոսովսկու կենսագրությունը

Կատեգորիա:Ռուս ֆիզիոլոգներ
Կատեգորիա:Մոսկվայի պետական համալսարանի շրջանավարտներ
Կատեգորիա:Կաթվածից մահացածներ
Կատեգորիա:Ռուս բժիշկներ
Կատեգորիա:Ռուս վիրաբույժներ
Կատեգորիա:Գիտությունների դոկտորներ
Կատեգորիա:Մոսկվայի պետական համալսարանի դասախոսներ
Կատեգորիա:Ռուս գյուտարարներ
Կատեգորիա:Ուկրաինացի գիտնականներ
Կատեգորիա:Անձինք նամականիշերի վրա